b'\n_START_ARTICLE_\nPal\xc5\xa1ko jezero\n_START_SECTION_\nPal\xc5\xa1ko jezero in ljudje\n_START_PARAGRAPH_\nKer obmo\xc4\x8dje dobr\xc5\xa1en del leta prekriva voda, le-to ni primerno za poljedelstvo, travnata povr\xc5\xa1ina pa omogo\xc4\x8da pa\xc5\xa1o \xc5\xbeivine in pridelovanje sena. Pal\xc4\x8dani s ko\xc5\xa1njo pri\xc4\x8denjajo konec julija, ko so poko\xc5\xa1eni okoli\xc5\xa1ki travniki. Zaradi obilice \xc4\x8desna, ki raste tam, seno ni primerno za krmo goveda, saj daje mleku specifi\xc4\x8den okus in vonj, zato z njim raje krmijo konje. V jezeru se je po ko\xc5\xa1nji pasla \xc5\xbeivina, ve\xc4\x8dinoma govedo, od sredine avgusta do za\xc4\x8detka jesenskega de\xc5\xbeevja._NEWLINE_Dopolnilna gospodarska dejavnost v povezavi z jezerom je bilo od konca 18. do sredine 20. stoletja ledarstvo - piv\xc5\xa1ki kmetje so pozimi tu lomili led in ga spravili do spomladi, nato pa na vozovih vozili v Trst. Zeli\xc5\xa1\xc4\x8da, predvsem brinje, pa tudi ozkolistni trpotec, navadni rman, materino du\xc5\xa1ico in druga so doma\xc4\x8dinke po dnu ter okolici nabirale za zdravilne pripravke. Veje vrb, ki pora\xc5\xa1\xc4\x8dajo bregove, so uporabljali za pletenje ko\xc5\xa1ar in ko\xc5\xa1ev._NEWLINE_V preteklosti je bilo obmo\xc4\x8dje jezera del voja\xc5\xa1kega poligona, ki ga je v ta namen uporabljala \xc5\xbee avstro-ogrska vojska, po njej pa tudi italijanska in jugoslovanska. V \xc4\x8dasu voja\xc5\xa1kih vaj so prebivalcem Petelinjega izpla\xc4\x8devali od\xc5\xa1kodnino za nezmo\xc5\xbenost uporabe obmo\xc4\x8dja. Od leta 1991 se ne uporablja ve\xc4\x8d v voja\xc5\xa1ke namene, dno, ki je bilo polno lukenj od streliva, pa so sanirali. Na prisotnost vojske spominjajo opu\xc5\xa1\xc4\x8deni voja\xc5\xa1ki objekti na bregovih._NEWLINE_Danes je kot del naravnega obmo\xc4\x8dja posebnega varstvenega pomena Sne\xc5\xbenik - Pivka jezero vklju\xc4\x8deno v omre\xc5\xbeje Natura 2000. Razvoj se usmerja predvsem v dejavnost sonaravnega turizma.'